En flyvende drone, der filmer med varmesøgende kamera og skyder med ildelugtende tis fra glubske rovdyr. Det lyder som en virkelig mærkelig actionkomedie.

Men det er rent faktisk sådan, man i fremtiden håber at undgå, at rådyr i denne tid bliver ofre for landmændenes høstmaskiner.

For nu kommer forskere, diverse landbrugsorganisationer og Danmarks Jægerforbund rådyrene til undsætning med et nyt forsøg.

Droner skal redde rålam

Ved hjælp af droner og et varmefølsomt kamera håber man at kunne redde mange dyreliv, forklarer Rasmus Nyholm Jørgensen, der er seniorforsker ved Institut for Ingeniørvidenskab på Aarhus Universitet.

- Ideen er at flyve en drone ud. Opdage dyrene. Og så fjerne dem før, landmanden kommer med sin høstmaskine, siger Rasmus Nyholm Jørgensen og forklarer videre:

- Man kigger oppefra og ned, og når man gør det en meget tidlig morgen, så dét der er varmt, det er jo et dyr, fortæller han.

Mor skal alarmeres

Når rålammene er fundet, så skal de fjernes.

- Den nemmeste måde at fjerne dem på er ved at få andre til at gøre arbejdet for os. Derfor vil vi alarmere moren og fortælle hende, at nu må hun godt fjerne sin unge, forklarer han.

Læs også : Dyreunger bliver ofre for tidlig høst

Det gøres lettest ved at lægge duft ud, der virker skræmmende for rådyrene. Til det formål er der indkøbt urin fra canadisk ulv og los, fortæller Rasmus Nyholm Jørgensen.